***Μια αναγκαία διευκρίνιση από την Κριτική επιτροπή μετά την εκδήλωση απονομής των βραβείων στους μαθητές που διακρίθηκαν.***

*Η επιτροπή υποχρεώθηκε να μη λάβει υπόψη της  κάποια κείμενα μαθητών, όταν διαπίστωσε ότι δεν ήταν απολύτως αυθεντικά και γνήσια δημιουργήματα των ίδιων των μαθητών. Η επιτροπή θεώρησε ακόμη ως παρατυπία να έχουν ενσωματωθεί  στο σώμα ενός μαθητικού κειμένου  κάποια  αποσπάσματα , συχνά αυτούσια,  από  άλλους συγγραφείς, πράγμα που δεν  θεμελιώνει κατ’ ανάγκη  πρόθεση καταδολίευσης, αναιρεί  ωστόσο τη βασική και αυτονόητη δεοντολογική αρχή κάθε μαθητικού λογοτεχνικού διαγωνισμού: να είναι το λογοτεχνικό κείμενο στο σύνολό του  προϊόν αυθεντικής  σύλληψης  και γραφής του συμμετέχοντος μαθητή.*

*Η επιτροπή εκφράζει τον βαθύ προβληματισμό της  για τις αποκλίσεις αυτές, καθώς μάλιστα είναι ανοχύρωτη,  και αδυνατεί να εντοπίζει με ασφάλεια και ταχύτητα περιπτώσεις όπου κάποιοι μαθητές είτε  ερανίζονται κάποια αποσπάσματα από άλλα κείμενα είτε καταφεύγουν ακόμη και στην απροκάλυπτη κλεψιτυπία, όπως η περίπτωση ενός ποιήματος το οποίο η επιτροπή είχε επιλέξει αρχικά για βραβείο. Ο ρόλος  εξάλλου μιας κριτικής επιτροπής  είναι να αξιολογεί τα κείμενα και όχι να  τα αστυνομεύει, διερευνώντας  την  αυθεντικότητά τους, όταν μάλιστα τέτοιου είδους αποκλίσεις προβάλλουν  δελεαστικές και πανεύκολες, με δεδομένη την πανσπερμία και τον τεράστιο όγκο των  έντυπων κειμένων και προπάντων  των κειμένων που αναρτώνται  στο διαδίκτυο».*